מנטיסה

מנטיסה הוא קצין בדרגת מייג'ור בצבא הבין-גלקטי המשרת בתחנת החלל ארא פאקיס מזה כשנתיים. מנטיסה משמש כמתורגמן התחנה לשפת בני הדינאדרי הגרים על פני כוכב-הלכת לושמלופו הסמוך. עם זאת בהשכלתו מנטיסה הוא כימאי ובהתאם הוא עובד גם כמדען במעבדות התחנה.

מנטיסה הוא בעל יכולות שכליות גבוהות והוא יכול ללמוד שפה חדשה בזמן קצרצר. את שפת הדינאדרי הוא למד מפי איש הלשון ממשכן החכמים. למנטיסה גם עניין רב ב"קוביית קסם" והוא מחזיק בקוביה שכזו ופותר אותה שוב ושוב כאשר הוא אינו עסוק בדבר אחר ובמיוחד כאשר הוא יושב בחברת אנשים אחרים. רצונו של מנטיסה הוא לפתור את הקובייה בכל אחת מן האופציות האפשריות - 43,252,003,274,489,856,000 במספר. מנטיסה אף בנה מכונה אשר מאכסנת העתק של התודעה שלו ופותרת מספר קוביות-קסם במקביל, דבר אשר מאיץ את תהליך מיצוי כל דרכי הפיתרון האפשריים.

מנטיסה הוא צעיר, ביישן ומכונס בעצמו ובקובייה שלו. עם זאת הוא מקיים יחסי ידידות עמוקים עם דולורס. השניים מקניטים אחד את השנייה רבות, אך שומרים על רוח ידידותית. דולורס מכנה את מנטיסה למורת-רוחו בכינוי "אייקיוב", שילוב של המילה "איי-קיו" ו"קיוב". יש לו אף קשר טוב עם מג'רט ועם דיאנה. לעומת זאת הוא מאבד את שכלו הישר כאשר הוא פוגש באלכסנדריאנה, אותה הוא מוצא למושכת ביותר. כאשר הוא לחוץ, הוא ממלמל לעצמו את מספר האופציות האפשריות לפתור את הקוביה.

מנטיסה הוא נכדו של מייג'ור ג'נרל מרקורי אוונס.

מנטיסה היה אחד מחמשת הקצינים אשר בפניהם שיטח קולונל ארמאדילוס טראמפוואפל את תוכניתו לצוד את הגומל. מנטיסה, כמו יתר הקצינים, התנגד לרעיון ומצא אותו טיפשי. לאחר מכן שוחחו מנטיסה ודולורס על החלטתו של טראמפוואפל לשלוח את קולונל מונגורגוליו אל-קאסאדור למשימה. מנטיסה מציין כי אל-קאסאדור תמיד הפחיד אותו.

אל-קאסאדור מצליח ללכוד את הגומל וזמן קצר לאחר מכן קולונל טראמפוואפל מחבר תוכנית אשר כוללת את שיכונו של הגומל במתחם צ'ילי הארבור על פני כוכב הלכת לושמלופו. מכיוון שתפיסתו של הגומל היא דבר סוד, טראמפוואפל מעוניין להסוות את העברתו של הגומל למתחם תחת העברתו של הפושע הבין-גלקטי הנודע איש הבריח. המהלך מצריך יידוע של בני הדינאדרי ומנטיסה המתורגמן נדרש למשימה זו.

ג'סיקה ביליארד, ניצלה את כוחותיו של איש המצפן ולמדה כי הגומל מוחזק בארא-פאקיס וכמן כן שבתחנה נמצא מתורגמן לשפת הדינאדרי. לאחר מכן היא יצרה קשר עם מנטיסה באמצעות תוכנת הברייט תחת השם הבדוי ורה פרימה אקסולוטל. ג'סיקה הציגה עצמה כתלמידתו של איש הלשון וכי היא מעוניינת לדון עם מנטיסה על שפת בני הדינאדרי. השניים קבעו להפגש בברייט-אופטיקס. מג'רט רמזה כי רגשות רומנטיים עלולים להתפתח בין השניים, דבר שהרגיז את מנטיסה.

מנטיסה שוחח עם דיאנה שם הוטל עליו להעביר את המסר לבני הדינאדרי.

זמן קצר לפני שנפגשו מנטיסה וג'סיקה בעולם הוירטואלי, שהה מנטיסה באחת ממעבדות המחקר בארא-פאקיס, שם עבד על תרכובת הנועדה לשיפור תחמושת. דולורס הפתיעה אותו מאחור תוך כדיי עבודה וכמעט גרמה לפיצוץ המקום. דולורס סיפרה למנטיסה כי היא מעוניינת לנצל את יום החופש שלהם ללכת למסיבה במיראנדה-2. היא אינה מעוניינת ללכת לבד ומבקשת ממנטיסה לבוא איתה אך הזה מסרב בטענה שמיראנדה-2 הינו מקום מסוכן.

לאחר מכן, נפגשו השניים בעולם הוירטואלי, בעוד מנטיסה יושב בחדרו וג'סיקה יושבת בבית-קפה בכוכב הלכת פרימברוס. בעולם הוירטואלי, מנטיסה כינה עצמו בלאק-וורטקס ועטה דמותו של חתול ירקרק, אשר את ההשראה אליו שאב מפסלי חתולים ירוקים המצויים במשרדה של דיאנה. ג'סיקה עטתה חזות של אשת-אקסולוטל, בהתאם לשם הבדוי שדבקה בו.

מנטיסה הציב מול ג'סיקה חידה והציג לה שלושה דלתות, כאשר רק אחת מהן נכונה. הוא שאל אותה איזו מן הדלתות היא הנכונה ולאחר מכן פתח את אחת הדלתות וחשף בפניה שמאחוריה ניצתת אש. לאחר מכן אמר לה שעתה היא תהייה מסוגלת לדעת מה היא הדלת הנכונה. ג'סיקה החלה לחשוב על "בעיית שלושת הדלתות" המפורסמת, אך שמה לב שזו היא הטעייה, שכן בניגוד לבעיית שלושת הדלתות, ג'סיקה לא בחרה פה באף דלת לפני שאחת הדלתות נפתחה. ג'סיקה הסיקה מכך שמנטיסה מטעה אותה ולמעשה הדלת בעלת האש היא הנכונה, שכן בעולם וירטואלי אש אינה יכולה לפגוע בהם. לאחר שצעדה דרך הדלת הבוערת גילתה כי בחרה בפתרון הנכון, ופגשה את מנטיסה בדמותו החתולית בעודו עומד בנוף פתוח ופסטורלי.

מנטיסה וג'סיקה מנהלים שיחה קולחת ומתחילים להתחבב זה על זו. מנטיסה מופתע עמוקות שג'סיקה בקיאה בענייני קוביית הקסם ויודעת כיצד לחשב את מספר האופציות האפשריות לפתירת הקובייה. ג'סיקה מספרת למנטיסה על חיבתה לפאי ומציגה מולו רצף מספרים כאשר היא מבקשת ממנו לנחש מה המספר הבא. מנטיסה מנחש נכון ואומר שזה "מרגיש ככה", דבר אשר הרגיש ככה גם לג'סיקה מבעוד מועד, דבר אשר גם בה נוגע מאוד.

בלהט השיחה, אשר כלל לא עסקה בנושא שלשמה לכאורה הם נפגשו - שפת הדינאדרי, מנטיסה שואל לשמה האמיתי של ג'סיקה והיא משקרת בפניו ואומרת שורה פרימה אקסולוטל הוא שמה האמיתי. היא שואלת אותו לחשוף את שמו האמיתי, שכן היא מניחה שזה אינו בלאק וורטקס והוא לא בטוח מה להשיב. לפתע דולורס פונה אל מנטיסה מחוץ לעולם הוירטואלי ומכנה אותו בכינוי "אייקיוב", מנטיסה הלחוץ אומר בשוגג לג'סיקה ששמו הוא אייקיוב.

בעוד דולורס ממשיכה להפציר בו לתת לה תשומת לב, מנטיסה מתנתק מן העולם הוירטואלי וגוער בה כי היא מפריעה לו. זו מתלוננת בפניו כי איש מבין הקצינים לא רוצה ללכת איתה למסיבה במיראנדה-2. דולורס לומדת כי מנטיסה מדבר עם ורה פרימה ושמה לב כי הוא מסמיק. היא לוחצת עליו להציע לה להפגש, אך הוא נבוך ואינו יודע כיצד לעשות זאת. דולורס אז מתחברת בעצמה אל הברייט-אופטיקס וניצבת מול ג'סיקה בעולם הוירטואלי בדמות החתול הירקרק של מנטיסה בעוד ג'סיקה לא מעלה בדעתה שהתבצעה החלפה שכזו.

דולורס משכנעת במהרה את ורה פרימה שהשניים יפגשו והיא קובעת את מקום הפגישה במיראנדה-2, היכן שהמסיבה שאליה היא מעוניינת ללכת תתקיים. היא מתנתקת ומספרת זאת למנטיסה, שמתרגז מן התכסיס של דולורס.